text: Motorcyklist dræbt
  29 oktober 2012 kl. 08.36
  En 48-årig mand fra Sønderborg-området er død natten til mandag efter en ulykke på motorcykel. Årsagen til ulykken menes at være for høj fart.
  - En motorcyklist kører ad Højsvej, og i en højresvingskurve fortsætter han lige ud og kører ind i en betonmur, siger vicepolitikommissær Arne Riis til Ritzau.
  - Da vi kommer ud til stedet, kan vi konstatere, at han er dræbt på stedet, formentlig ved at køre med for høj hastighed, og motorcyklen står i brand, forklarer han.
  
  Ingen øjenvidner
  Ulykken skete omkring klokken to, og der var ingen øjenvidner i nærheden.
  - Der er ikke vidner til ulykken, men personer ser flammer i det fjerne, og de kører så over til stedet og finder ham og kontakter os, fortæller Arne Riis.
  De pårørende er underrettet, bilinspektørerne skal nu undersøge årsagen til ulykken.
  Politiet regner ikke med, at motorcyklisten var påvirket af alkohol.
  